คลังขายทหารไทยแน่เงื่อนไขต้องไม่ขาดทุน
&#8220;ทหารไทย&#8221; เนื้อหอม สถาบันการเงินต่างชาติดอดพบ &#8220;คลัง&#8221; ประธานธนาคารยันธนาคารแข็งแกร่งถึงเวลาขายให้มืออาชีพ
12 เม.ย. 2555

“ทหารไทย” เนื้อหอม สถาบันการเงินต่างชาติดอดพบ “คลัง” ประธานธนาคารยันธนาคารแข็งแกร่งถึงเวลาขายให้มืออาชีพ
นางเสาวนีย์ กมลบุตร รองปลัดกระทรวงการคลัง ในฐานะประธานกรรมการ ธนาคารทหารไทย กล่าวว่า ยอมรับว่ามีสถาบันการเงินต่างประเทศหลายรายติดต่อขอพบ เพื่อสอบถามการขายหุ้นของธนาคารในส่วนที่กระทรวงการคลังถือหุ้นอยู่ ว่าต้องการขายหุ้นจริงหรือไม่ และมีนโยบายอย่างไร แต่ในส่วนของราคานั้นได้ให้ไปสอบถามกับคณะกรรมการนโยบายรัฐวิสาหกิจ (สคร.)
นางเสาวนีย์ กล่าวว่า ขณะนี้ผลประกอบการของธนาคารทหารไทยถือว่าดีขึ้นมาก ธนาคารมีกำไรและสามารถจ่ายเงินปันผลให้กับผู้ถือหุ้นได้ติดต่อกันเป็นปีที่ 2 จากเดิมที่ธนาคารมีปัญหา แต่เมื่อธนาคารมีฐานะดีขึ้นแล้ว ก็ควรให้มืออาชีพเข้ามาบริหารแทนจะดีกว่า
“แต่ถ้ายังขายไม่ได้ เราก็บริหารได้ ไม่มีปัญหา” นางเสาวนีย์ กล่าว 
ปัจจุบันกระทรวงการคลังถือหุ้นในธนาคารทหารไทย 26.11% หรือ 11,364 ล้านหุ้น ธนาคารไอเอ็นจี 25.2% หรือ 10,970 ล้านหุ้น ขณะที่กองทัพบกถือหุ้นอยู่ในอันดับที่ 7 สัดส่วน 1.37% หรือ 596 ล้านหุ้น
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า สคร. ได้ติดต่อไปยังไอเอ็นจี กรุ๊ป หลังมีกระแสการขายหุ้นธนาคารทหารไทยที่ถืออยู่ 31% ซึ่งไอเอ็นจี กรุ๊ป ได้ปฏิเสธเรื่องดังกล่าว และชี้แจงว่าไม่มีแนวคิดที่จะขายหุ้น ขณะที่กระทรวงการคลังก็ยังคงยืนยันที่จะให้สิทธิไอเอ็นจี กรุ๊ป ซื้อเป็นรายแรก แต่ในหลักการคงไม่สามารถขายในราคาขาดทุนได้ โดยขณะนี้มีเพียงบรรษัทการเงินระหว่างประเทศ (IFC) ที่สนใจลงทุน